Jayde Panayiotou-‘skieter’ in ŉ komaMoordbeskuldigde Christopher Panayiotou tydens ‘n vorige verskyning in die Port Elizabeth-hooggeregshof saam met sy twee medebeskuldigdes, Sizwezakhe Vumazonke (middel) en Sinethemba Nenembe (26 Julie 2016) Foto: Raahil Sain/ANA Dit het Maandag in die hooggeregshof in Port Elizabeth aan die lig gekom waar die saak se voorverhoorverrigtinge sou begin. Die hof het die saak egter uitgestel weens Vumazonke se afwesigheid. Adv. Marius Stander, die staatsaanklaer, het aan die hof gesê dat Vumazonke in die Livingstone-hospitaal behandel word. Hy het gesê ŉ mediese sertifikaat is nog nie uitgereik nie en die staat wag op ŉ toksikologie-verslag. “Die mediese praktisyn wat [Vumazonke] behandel het, het nie ŉ sertifikaat uitgereik nie omdat hy nie presies kan aandui wat met hom fout is nie,” het Stander gesê. Hy het gesê Vumazonke is wel onder polisiebewaking. Christopher Panayiotou, Jayde se man, word daarvan beskuldig dat hy die meesterbrein is agter die ontvoering en moord van sy vrou in April verlede jaar, omdat sy glo ŉ “finansiële las” was. Die staat voer aan hy het Luthando Siyoni, ŉ uitsmyter by sy Infinity-nagklub, betaal om Vumazonke as sluipmoordenaar te huur. Volgens die staat moes hy Jayde ontvoer en vermoor. Die staat voer aan Sinethemba Nenembe het Vumazonke bygestaan om die vermeende sluipmoord uit te voer. Zolani Sibeko, ŉ vyfde verdagte, is in Julie in hegtenis geneem en het reeds in die Port Elizabeth-landdroshof verskyn vir sy beweerde aandeel in die saak. Siyoni het intussen ŉ art. 204-getuie geword, wat beteken hy is kwytgeskeld van vervolging indien die hof tevrede is dat hy eerlik getuig het. Die voorverhoorverrigtinge sou verlede maand begin het, maar dit is uitgestel nadat Hannelie Bakker, Vumazonke se regsverteenwoordiger, aan die hof gesê het haar kliënt is siek. Regter Glenn Goosen het Maandag weer die saak tot 15 September uitgestel. Lees alle vorige berigte oor Christopher Panayiotou op Maroela Media.